Polisie, Agri SA werk saam om landelike misdaad te pak(Argieffoto) ŉ Taakspan is tussen Agri SA en die polisie saamgestel om die landelike veiligheidsplan in werking te stel en te verseker die nodige hulpbronne is beskikbaar vir dié plan om te slaag. Agri SA en die polisie het vandeesweek in ŉ gesamentlike verklaring gesê hulle het by ŉ vergadering wat einde verlede maand gehou is, onderneem om die verhouding tussen die organisasies te versterk en die uitdagings wat met die inwerkingstelling van die landelike veiligheidsplan gepaardgaan, saam te pak. Agri SA se leierskap het by die vergadering op 29 Julie met lt.genl. MD Sempe, afdelingskommissaris van sigbare polisiëring, beraadslaag. Daar is by die vergadering onder meer voorgestel: Agri SA en die polisie het ook onderneem om ander landbouorganisasies soos TLU SA te betrek om te verseker die inwerkingstelling van die veiligheidsplan word bevorder sodat ernstige geweldsmisdaad soos plaasaanvalle, asook misdaad soos veediefstal gestuit word. Luidens die verklaring het Agri SA die moeilike omstandighede erken waarin die polisie weens die Covid-19-pandemie werk, medelye betuig met polisielede wat weens die virus gesterf het en diegene wat nog van die siekte herstel ook beterskap toegewens. Die polisie het op sy beurt die boerderygemeenskap bedank vir die groot rol wat hy speel, asook die pogings van boere om misdaad met hul eie hulpbronne te help beveg en dat hulle gereed is om te eniger tyd opgeroep te word om misdaad in die wiele te help ry. Die Nasionale Landelike Veiligheidsplan is in 2011 in werking gestel en in 2018 en 2019 hersien ná omvattende gesprekke met georganiseerde landbou, plaaswerkervakbonde en betrokke staatsdepartemente. Die minister van polisie, Bheki Cele, het die hersiene landelike veiligheidsplan in Oktober verlede jaar in Makhado, Limpopo, bekend gestel waar talle belanghebbendes onderneem het om die inwerkingstelling van die plan te steun. Verlede maand het genl. Khehla Sitole, nasionale polisiehoof, gesê ses spesialiseenhede is voltyds teen plaasaanvalle ontplooi en dat dié soort aanvalle ŉ al hoe groter fokus van polisiewerk raak. Die ontplooiing van die spesialiseenhede vorm deel van die breër landelike veiligheidsplan. Daar heers die afgelope paar maande toenemend kommer oor die groot getal plaasaanvalle en -moorde wat veral weer begin toeneem het nadat die afsonderingsregulasies verslap is. Volgens die polisie se jongste misdaadstatistieke wat vroeër vandeesmaand bekend gemaak is, was daar tussen 1 April 2019 en 31 Maart 2020 altesaam 46 plaasaanvalle. Die syfer verskil egter beduidend van dié van byvoorbeeld TLU SA, wat ook syfers byhou. Volgens TLU SA se syfers was daar in dieselfde tydperk 410 aanvalle op plase. Die statistieke oor plaasmoorde verskil ook. Volgens die polisie se statistieke was daar 49 plaasmoorde terwyl TLU SA 54 plaasmoorde aangeteken het.